#### Մարզպետի տեղակալ Լևոն Սարգսյանը մասնակցել է <<Տավուշի տուրիզմի զարգացման>> ՀԿ-ի և Իջևան, Դիլիջան, Նոյեմբերյան համայնքների միջև Փոխհամաձայնության հուշագրի ստորագրմանը 12.10.2017թ.

Հոկտեմբերի 12-ին Տավուշի մարզի Դիլիջան քաղաքում տեղի ունեցավ <<Տավուշի տուրիզմի զարգացման>> ՀԿ-ի և Իջևան, Դիլիջան, Նոյեմբերյան համայնքների միջև Փոխհամաձայնության հուշագրի ստորագրման արարողություն: Մասնակցում էին Տավուշի մարզպետի տեղակալ Լևոն Սարգսյանը, Գերմանիայի Դաշնության Ռեգենի երկրամասի գործընկերները Հերբերթ Ուննաշի և Սյուզան Վագների գլխավորությամբ, <<Լավ տեղական ինքնակառավարում Հարավային Կովկասում>>/GIZ/ ծրագրի թիմի ղեկավար Քաթրին Շեֆերը, համայնքների ղեկավարներ: <<Տավուշի տուրիզմի զարգացման ՀԿ>>-ն ստեղծվել է 2013 թվականին Գերմանիայի Ռեգեն երկրամասային շրջանի և Տավուշի մարզի համագործակցության արդյունքում՝ նպատակ ունենալով նպաստել Տավուշի մարզում զբոսաշրջության զարգացմանը: Հանդիպմանը <<Լավ տեղական ինքնակառավարում Հարավային Կովկասում>>/GIZ/ ծրագրի թիմի ղեկավար Քաթրին Շեֆերը հանդես եկավ ողջույնի խոսքով, դրական գնահատեց Տավուշ-Ռեգեն համագործակցությունը և GIZ-ի կողմից աջակցության պատրաստակամություն հայտնեց: Ողջույնի խոսքով հանդես եկավ նաև մարզպետի տեղակալ Լևոն Սարգսյանը և մարզպետ Հովիկ Աբովյանի անունից շնորհակալություն հայտնեց կողմերին, կարևորեց Տավուշ-Ռեգեն համագործակցության շրջանակներում տուրիզմի, մեծահասակների կրթության, աղբահանության ոլորտներում կատարվող քայլերը: Նշեց, որ համագործակցությունը տարիների պատմություն ունի, ընթացքում ունեցել են և ձեռքբերումներ, և բացթողումներ, որոնք բազմիցս քննարկվել են նախորդ հանդիպումների ժամանակ: Նրա խոսքով ստորագրվող հուշագիրը լայն հնարավորություններ է ստեղծում հետագա աշխատանքների համար: